Document ID: 32009D0062

PADOMES LĒMUMS
(2009. gada 26. janvāris),
ar kuru īsteno 2. panta 3. punktu Regulā (EK) Nr. 2580/2001 par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām, un ar kuru atceļ Lēmumu 2008/583/EK
(2009/62/EK)
EIROPAS SAVIENĪBAS PADOME,
ņemot vērā Padomes Regulu (EK) Nr. 2580/2001 (2001. gada 27. decembris) par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām (1), un jo īpaši tās 2. panta 3. punktu,
tā kā:
(1)
Padome 2008. gada 15. jūlijā pieņēma Lēmumu 2008/583/EK, ar ko īsteno 2. panta 3. punktu Regulā (EK) Nr. 2580/2001 par īpašiem ierobežojošiem pasākumiem, kas terorisma apkarošanas nolūkā vērsti pret konkrētām personām un organizācijām (2), un ar ko izveido to personu un organizāciju atjauninātu sarakstu, uz ko attiecas minētā regula.
(2)
Padome praktisko iespēju robežās katrai personai, grupai un organizācijai ir sniegusi pamatojumu, paskaidrojot iemeslus, kāpēc attiecīgās personas, grupas un organizācijas ir uzskaitītas Lēmumā 2008/583/EK. Attiecībā uz vienu personu Padome ņēma vērā jaunāko informāciju, kas saņemta 2008. gada oktobrī.
(3)
Publicējot paziņojumu Eiropas Savienības Oficiālajā Vēstnesī (3), Padome informēja personas, grupas un organizācijas, kuras ir uzskaitītas Lēmumā 2008/583/EK, ka tā ir nolēmusi arī turpmāk atstāt tās sarakstā. Padome paziņoja personām, grupām un organizācijām arī par to, ka bija iespējams pieprasīt pamatojumu Padomes iemesliem, kādēļ tās iekļautas sarakstā, ja tas vēl nebija tām paziņots.
(4)
Padome pilnībā pārskatīja to personu, grupu un organizāciju sarakstu, kurām piemēro Regulu (EK) Nr. 2580/2001, kā prasīts minētās regulas 2. panta 3. punktā. To darot, Padome ņēma vērā komentārus, kurus bija iesniegušas attiecīgās personas.
(5)
Atbilstīgi Pirmās instances tiesas 2008. gada 4. decembra spriedumam Lietā T-284/08 viena grupa nav iekļauta to personu, grupu un subjektu sarakstā, uz kuriem attiecas Regula (EK) Nr. 2580/2001.
(6)
Padome secināja, ka pārējās personas, grupas un organizācijas, kas uzskaitītas pielikumā Kopējai nostājai 2008/586/KĀDP (2008. gada 15. jūlijs), ar ko atjaunina Kopējo nostāju 2001/931/KĀDP par konkrētu pasākumu īstenošanu cīņā pret terorismu (4), ir bijušas iesaistītas terora aktos Kopējās nostājas 2001/931/KĀDP 1. panta 2. un 3. punkta nozīmē (5), ka attiecībā uz tām lēmumu ir pieņēmusi kompetenta iestāde Kopējās nostājas 2001/931/KĀDP 1. panta 4. punkta nozīmē un ka tādēļ uz tām būtu jāturpina attiecināt īpašus ierobežojošus pasākumus, kas paredzēti Regulā (EK) Nr. 2580/2001.
(7)
Attiecīgi būtu jāatjaunina to personu, grupu un organizāciju saraksts, kurām piemēro Regulu (EK) Nr. 2580/2001,
IR NOLĒMUSI ŠĀDI.
1. pants
Regulas (EK) Nr. 2580/2001 2. panta 3. punktā paredzēto sarakstu aizstāj ar sarakstu šā lēmuma pielikumā.
2. pants
Ar šo atceļ Lēmumu 2008/583/EK.
3. pants
Šis lēmums stājas spēkā dienā, kad to publicē Eiropas Savienības Oficiālajā Vēstnesī.
Briselē, 2009. gada 26. janvārī

Labels: 10
11
5